CELEX: 62020TN0127
Language: bg
Date: 2020-02-27 00:00:00
Title: Дело T-127/20: Жалба, подадена на 27 февруари 2020 г. — Франция/ECHA

8.6.2020   
            
            
               BG
            
            
               Официален вестник на Европейския съюз
            
            
               C 191/20
            
         
      Жалба, подадена на 27 февруари 2020 г. — Франция/ECHA
      (Дело T-127/20)
      (2020/C 191/27)
      Език на производството: френски
      
         Страни
      
      
         Жалбоподател: Френска република (представители: A.-L. Desjonquères и E. Leclerc)
      
         Ответник: Европейска агенция по химикалите (ЕСНА)
      
         Искания
      
      Жалбоподателят моли Общия съд:
      
                  —
               
               
                  Да отмени решението на Апелативния съвет на ECHA от 17 декември 2019 г. по съединени дела A-003-2018, A-004-2018 и A-005-2018, с което се отменят три решения на ECHA от 21 декември 2017 г. относно оценката на веществата алуминиев хлорид, основен алуминиев хлорид и алуминиев сулфат;
               
            
                  —
               
               
                  да осъди ECHA да заплати съдебните разноски.
               
            
         Основания и основни доводи
      
      Жалбоподателят изтъква две основания в подкрепа на жалбата.
      
                  1.
               
               
                  Първото основание е изведено от това, че според жалбоподателя Апелативният съвет е допуснал грешка при прилагане на правото като е приел в обжалваното решение, че ECHA е трябвало да вземе предвид проучването Schönholzer (1997 г.), въпреки че това проучване не ѝ е било предоставено в хода на процедурата за оценка. В тази връзка жалбоподателят прави следните твърдения за нарушения:
                  
                              —
                           
                           
                              първо, нарушение на член 47, параграф 1 от Регламент (ЕО) № 1907/2006 на Европейския парламент и на Съвета от 18 декември 2006 година относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (ОВ L 396, 2006 г., стр. 1; Специално издание на български език, 2007 г., глава 13, том 60, стр. 3);
                           
                        
                              —
                           
                           
                              второ, неспазване на задължението за производителите и вносителите на химически вещества да предоставят цялата релевантна и налична информация относно опасностите от тези вещества, което представлява един от централните елементи на въведената с този регламент система за защита;
                           
                        
                              —
                           
                           
                              трето, упражняване на неадекватен контрол на трите решения на ECHA относно оценката на въпросните вещества.
                           
                        
            
                  2.
               
               
                  Второто основание е изведено от това, че според жалбоподателя Апелативният съвет е допуснал грешка при прилагане на правото, като в обжалваното решение се е основал на погрешно тълкуване на практиката на Общия съд на Европейския съюз, съгласно която, за да установи, че е необходимо искане за допълнителна информация относно дадено вещество ECHA трябва по-конкретно да докаже, че съществува реална възможност поисканата информация да позволи подобряване на мерките за управление на риска.